Qezaya Uskudarî yê Stenbolî de Şaredarîya AKPyî ke seba rantê xo herçî kena, Mehleya Kîrazlitepe de Camîya Esentepe rijna. Hemwelatijê ke seba vernîya rijnayîşî girewtişe camî de nobete tepiştêne ê zî hetê ekîbanê şaredarîye ra darb bîye.
Hemwelatijî ke vejîyayî kuçeyan û vera rijnayîşî reaksîon nîşan da, bi gazê îsotî, guleyê plasîtîk û awa tazîkin ci rê hêriş bi. Xeylê kesî zî ameyî tepiştene.
KAYA: Ê KE ROJE EDEBÎYATÊ CAMÎYAN KENÎ ŞEWE ZÎ CAMÎYAN RIJNENÎ!
Parlamentera HDPyî Huda Kaya ke qewimîyayîşî ra dima ca de şîye Mehlaya Kîrazlitepe, hukmatê AKPyî rê hêrsê xo arde ziwan û va:‘‘ Ê ke roje edebîyatê camîyan kenî, şewe zî camîyan rijnenî.‘‘
Hemwelatijan dîyar kerde ke bi sebebo ke înan rey daye AKPyî nika herre û wele kenî xo ser ro û ê ewra ra tepiya vera zilmê îqtîdarî de bêveng nêmanenî. Ronoştoxanê mehlayê hukmatî rê hêrsê xo wina arde ziwan ‘‘Amîrê polîsan îdîa keno ke ‘ ma kerreyî eştî polîsan‘ Şima çi pawene? Şima yenî ban û camîyanê ma rijnene, ma şima bi vilikan peşwazî bikere?‘‘
